 NA MWANGI MUIRURI  MAAFISA wa upelelezi katika Kaunti ya Murang’a wamemnasa mshukiwa anayedaiwa kutesa wakazi kwa kuwapapasa, kuwabusu na kisha kuwapora vichochoroni usiku. Aidha, mshukiwa huyo hudaiwa kwamba alikuwa akitembea akiwa amejihami kwa shoka na pia petroli ambayo alikuwa akitishia waathiriwa wake kwamba angewachoma. Ilikuwa ni aibu tele kwa kamanda wa polisi wa Murang’a Bw Mathiu Kainga aliyeongoza harakati za kumsaka mshukiwa huyo lakini akaishia kumkamata mwanamume ambaye hakuwa yule halisi. Bw Kainga alimwanika mshukiwa huyo kwa umma na akamtangaza kuwa aliyekuwa akisakwa lakini ikabainika baadaye kwamba alikuwa amenoa. Lakini leo Agosti 31, 2023, taarifa rasmi kutoka kwa Idara ya Upelelezi wa Makosa ya Jinai (DCI) imesema kwamba mshukiwa wa ukweli kwa sasa ametiwa mbaroni na atashtakiwa. Kwa mujibu wa taarifa kutoka kwa DCI, mshukiwa huyo amekuwa akisakwa akihusishwa na uvamizi katika kaunti za Kiambu na Murang’a. Taarifa hiyo ya DCI imemtambua mshukiwa huyo, ikimtaja kuwa ni Simon Gitonga, kutoka eneo la Imenti Kaskazini, Kaunti ya Meru. Mshukiwa huyo mwenye umri wa miaka 54 amekuwa akisakwa sana kwa kuwa hata kulikuwa na ilani ya mahakama akamatwe baada ya kuhepa kesi katika Kaunti ya Kiambu. Maafisa hao wamesema walipata shoka ambalo mshukiwa huyo amekuwa akidaiwa kulitumia katika uhalifu huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  